title: Rozhodnutie Rady zo 4. decembra 2006 ktorým sa mení a dopĺňa služobný poriadok Europol-u

text:
               19.12.2006

               SK

               Úradný vestník Európskej únie

               C 311/1

      ROZHODNUTIE RADY

   zo 4. decembra 2006
   ktorým sa mení a dopĺňa služobný poriadok Europol-u
   (2006/C 311/01)
   RADA EURÓPSKEJ ÚNIE,
   so zreteľom na Dohovor o zriadení Európskeho policajného úradu („dohovor o Europole“) (1), a najmä na jeho článok 30 ods. 3,
   so zreteľom na iniciatívu Rakúskej republiky (2),
   so zreteľom na stanovisko Európskeho parlamentu (3),
   so zreteľom na stanovisko správnej rady Europolu,
   keďže:

               1.

               Je žiaduce zmeniť a doplniť služobný poriadok, ktorý sa vzťahuje na zamestnancov Europolu, ako sa ustanovuje v akte Rady z 3. decembra 1998 (4) („služobný poriadok“), s cieľom ustanoviť pre všetkých zamestnancov maximálne služobné obdobie s dĺžkou deväť rokov s dvoma zmluvami na dobu určitú.

               2.

               Je ďalej žiaduce zmeniť a doplniť služobný poriadok s cieľom upraviť pracovné vzťahy finančného kontrolóra, pomocného finančného kontrolóra (-rov) a zamestnancov, ktorí pracujú pre úrad finančného kontrolóra, ako aj pracovné vzťahy tajomníka správnej rady Europolu a zamestnancov, ktorí pracujú pre sekretariát správnej rady.

               3.

               Rada, konajúca jednomyseľne, má určiť podrobné postupy vzťahujúce sa na zamestnancov Europolu a urobiť následné zmeny a doplnenia,

         ROZHODLA TAKTO:
   Článok 1
   Služobný poriadok sa týmto mení a dopĺňa takto:

               1.

               V článku 1 sa dopĺňajú tieto odseky:
               „3.   Služobný poriadok sa vzťahuje aj na finančného kontrolóra a pomocného finančného kontrolóra (-rov) Europolu a na zamestnancov, ktorí pracujú pre úrad finančného kontrolóra, bez toho, aby bol dotknutý dohovor o Europole alebo rozpočtové pravidlá Europolu, pokiaľ sa neustanovuje inak v dodatku 10, ktorý zavádza osobitné ustanovenia týkajúce sa finančného kontrolóra, pomocného finančného kontrolóra (-rov) a zamestnancov, ktorí pracujú pre úrad finančného kontrolóra.
               4.   Služobný poriadok sa vzťahuje aj na tajomníka správnej rady Europolu a na zamestnancov, ktorí pracujú pre sekretariát správnej rady, bez toho, aby bol dotknutý Dohovor o Europole a Rozpočtové pravidlá Europolu a pokiaľ sa neustanovuje inak v dodatku 11, ktorý zavádza osobitné ustanovenia týkajúce sa sekretariátu správnej rady a zamestnancov, ktorí pracujú pre sekretariát správnej rady.“;

               2.

               Článok 6 sa nahrádza takto:
               „Článok 6
               Všetci zamestnanci Europolu bez ohľadu na to, či boli prijatí na miesto, ktoré možno obsadiť len zamestnancami z príslušných orgánov uvedených v článku 2 ods. 4 dohovoru o Europole, alebo či boli prijatí na miesto, ktoré tomu obmedzeniu nepodlieha, sa najskôr prijmú na dobu určitú od jedného do piatich rokov.
               Ich zmluvy možno predĺžiť. Celková dĺžka zmlúv na dobu určitú vrátane akýchkoľvek období predĺženia nesmie byť viac ako deväť rokov.
               Na dobu neurčitú, po vykonávaní služobného pomeru na základe dvoch zmlúv na dobu určitú, možno prijať len zamestnancov prijatých na miesto, ktoré sa neobmedzuje na zamestnancov prijatých z príslušných orgánov uvedených v článku 2 ods. 4 dohovoru o Europole, a to po tom, čo na vysoko uspokojivej úrovni odslúžili minimálne služobné obdobie šiestich rokov.
               Správna rada Europolu udeľuje každý rok súhlas v prípade, že riaditeľ Europolu má v úmysle udeliť zmluvy na dobu neurčitú. Správna rada môže určiť strop pre celkový počet takýchto zmlúv, ktoré sa majú udeliť.“;

               3.

               Článok 95 sa nahrádza takto:
               „Článok 95
               Pracovný pomer, či už na dobu určitú alebo neurčitú, môže Europol ukončiť bez výpovednej lehoty:

                           a)

                           počas skúšobnej lehoty alebo po jej uplynutí v súlade s článkom 26;

                           b)

                           ak úradník prestane spĺňať požiadavky článku 24 ods. 2 písm. a) a d); ak však úradník prestane spĺňať požiadavky článku 24 ods. 2 písm. d), môže byť jeho zmluva ukončená len v súlade s článkom 65;

                           c)

                           ak sa obdobie dočasného preloženia, zvláštna dovolenka alebo dočasné prevedenie na iné pracovisko, s ktorým príslušný orgán súhlasil, ukončí v prípade úradníka, ktorý obsadzuje miesto, ktoré možno obsadiť len zamestnancami z príslušných orgánov uvedených v článku 2 ods. 4 dohovoru o Europole;

                           d)

                           ak úradník nie je schopný pokračovať v plnení svojich povinností po skončení platenej nemocenskej dovolenky, ako sa uvádza v článku 38. V takom prípade úradník získa príspevok vo výške jeho základnej mzdy a zároveň rodinné prídavky vo výške dvoch dní za každý ukončený mesiac služby.“;

               4.

               Článok 3 ods. 3 dodatku 2 sa nahrádza takto:
               „3.   Vnútorné aj vonkajšie žiadosti o prijatie na všetky voľné pracovné miesta sa posudzujú bez toho, aby boli dotknuté maximálne služobné obdobia uvedené v článku 6 služobného poriadku.“;

               5.

               Za dodatok 9 sa dopĺňa tento dodatok:

                  „DODATOK 10
                  Osobitné ustanovenia týkajúce sa finančného kontrolóra, pomocného finančného kontrolóra (-rov) a zamestnancov, ktorí pracujú pre úrad finančného kontrolóra
                  KAPITOLA 1
                  FUNKCIA A POVINNOSTI
                  Článok 1
                  1.   Finančný kontrolór je zodpovedný za úlohy, ktoré mu určuje dohovor o Europole a rozpočtové pravidlá Europolu, a vykonáva ich spolu s úlohami, ktoré mu určí správna rada.
                  2.   V súlade s článkom 20 rozpočtových pravidiel Europolu sa finančný kontrolór pri výkone svojich povinností a za ich plnenie zodpovedá výlučne správnej rade.
                  3.   Pomocný finančný kontrolór (-ri) je zodpovedný za úlohy, ktoré mu určuje dohovor o Europole a rozpočtové pravidlá Europolu, a vykonáva ich spolu s úlohami, ktoré mu určí finančný kontrolór.
                  4.   Pri výkone svojich povinností a za ich plnenie sa pomocný finančný kontrolór (-ri) a akýkoľvek ďalší zamestnanci, ktorí pracujú pre úrad finančného kontrolóra, zodpovedajú výlučne správnej rade.
                  5.   Finančný kontrolór a jeden alebo viacerí pomocní finanční kontrolóri sú vymenovaní v súlade s článkom 35 ods. 7 dohovoru o Europole a v súlade s pravidlami ustanovenými v tomto dodatku.
                  Článok 2
                  1.   Pokiaľ sa v tomto dodatku neustanovuje inak, v prípadoch, v ktorých rozpočtové pravidlá ustanovujú, že riaditeľ vykonáva právomoc nad zamestnancami Europolu a riadi ich, akékoľvek takéto ustanovenie sa v súvislosti s finančným kontrolórom, pomocným finančným kontrolórom (-rmi) a ďalšími zamestnancami, ktorí pracujú pre úrad finančného kontrolóra, považuje za odkaz na predsedu správnej rady.
                  2.   Akékoľvek rozhodnutie, ktoré v súlade s týmto dodatkom prijme správna rada alebo jej predseda a ktoré si vyžaduje výkon práva, formalizuje riaditeľ konajúci ako právny zástupca Europolu v súlade s článkom 29 ods. 5 dohovoru o Europole.
                  KAPITOLA 2
                  SPÔSOBILOSŤ A VÝBEROVÉ KONANIA
                  Článok 3
                  V súlade s článkom 35 ods. 7 dohovoru o Europole a článkom 20 rozpočtových pravidiel Europolu sa finančný kontrolór a pomocný finančný kontrolór (-ri) vyberajú z jedného z úradných audítorských orgánov jedného z členských štátov.
                  Článok 4
                  Prijatie na miesto finančného kontrolóra sa vykonáva v súlade s článkom 35 ods. 7 dohovoru o Europole a kapitolou 3 a dodatkom 2 služobného poriadku, pričom podlieha týmto osobitným ustanoveniam:

                              a)

                              predseda správnej rady ustanovuje výberovú komisiu, ktorá pozostáva zo zástupcov troch členských štátov, vrátane predsedníctva, ďalších sú určení správnou radou losovaním; títo traja členovia si zvolia jedného z ich počtu ako predsedu výberovej komisie;

                              b)

                              oznámenie o výberovom konaní vypracuje správna rada;

                              c)

                              vedúci oddelenia ľudských zdrojov vystupuje ako tajomník výberovej komisie a v prípade potreby poskytuje administratívnu podporu; vo výberovom konaní nemá hlasovacie právo, ani jeho výsledok žiadnym spôsobom neovplyvňuje;

                              d)

                              ak sa uskutoční test (-y), pripravujú ho výlučne členovia výberovej komisie, ktorí sa môžu rozhodnúť, že písomný test (-y) nie je potrebný; všetci kandidáti, ktorí prejdú predbežným výberom, majú pohovor s výberovou komisiou;

                              e)

                              zoznam úspešných kandidátov zoradených podľa spôsobilosti, ktorý vypracuje výberová komisia, sa postúpi predsedovi správnej rady;

                              f)

                              správna rada vyberie úspešného kandidáta jednomyseľným rozhodnutím v súlade s článkom 35 ods. 7 dohovoru o Europole.

                        Článok 5
                  Prijatie jedného alebo viacerých pomocných finančných kontrolórov a zamestnancov, ktorí pracujú pre úrad finančného kontrolóra, sa vykonáva v súlade s kapitolou 3 a dodatkom 2 služobného poriadku a v prípade pomocného finančného kontrolóra v súlade s článkom 35 ods. 7 dohovoru o Europole, pričom podlieha týmto osobitným ustanoveniam:

                              a)

                              na prijatie pomocného finančného kontrolóra ustanovuje predseda správnej rady výberovú komisiu, ktorá pozostáva z finančného kontrolóra vystupujúceho ako predseda výberovej komisie, dvoch zástupcov členských štátov, vrátane predsedníctva, ďalšieho určí losovaním správna rada, a vedúceho oddelenia ľudských zdrojov, ktorý vystupuje ako tajomník výberovej komisie; tajomník výberovej komisie nemá vo výberovom konaní hlasovacie právo, ani jeho výsledok žiadnym spôsobom neovplyvňuje;

                              b)

                              na prijatie ďalších zamestnancov, ktorí pracujú pre úrad finančného kontrolóra, ustanovuje výberovú komisiu finančný kontrolór, ktorý vystupuje ako predseda výberovej komisie, a vedúci oddelenia ľudských zdrojov, ktorý vystupuje ako tajomník výberovej komisie. tajomník výberovej komisie nemá vo výberovom konaní hlasovacie právo, ani jeho výsledok žiadnym spôsobom neovplyvňuje; okrem toho predsedníctvo môže, ak si to želá, určiť zástupcu, ktorý bude plniť funkciu člena výberovej komisie;

                              c)

                              oznámenie o výberovom konaní vypracuje správna rada;

                              d)

                              test (-y) pripravujú výlučne členovia výberovej komisie, ktorí uskutočnia pohovory so všetkými kandidátmi, ktorí prešli predbežným výberom;

                              e)

                              zoznam úspešných kandidátov zoradených podľa spôsobilosti, ktorý vypracuje výberová komisia, sa postúpi predsedovi správnej rady;

                              f)

                              v prípade pomocného finančného kontrolóra (-órov) rozhoduje o výbere úspešného kandidáta (-tov) správna rada jednomyseľným rozhodnutím v súlade s článkom 35 ods. 7 dohovoru o Europole a článkom 20 ods. 1 rozpočtových pravidiel Europolu;

                              g)

                              v prípade iných zamestnancov, ktorí pracujú pre úrad finančného kontrolóra, úspešného kandidáta vyberie predseda správnej rady.

                        KAPITOLA 3
                  FUNKČNÉ OBDOBIE, PODMIENKY ZAMESTNÁVANIA A NEZLUČITEĽNOSŤ FUNKCIÍ
                  Článok 6
                  1.   Úvodné funkčné obdobie finančného kontrolóra určuje správna rada jednomyseľným rozhodnutím v súlade s článkom 6 služobného poriadku. Správna rada môže zmluvu jednomyseľným rozhodnutím predĺžiť v súlade s článkom 6 služobného poriadku.
                  2.   Úvodné funkčné obdobie pomocného finančného kontrolóra (-rov) určuje správna rada jednomyseľným rozhodnutím v súlade s článkom 6 služobného poriadku. Správna rada môže zmluvu jednomyseľným rozhodnutím predĺžiť v súlade s článkom 6 služobného poriadku.
                  3.   Úvodné funkčné obdobie zamestnancov, ktorí pracujú pre finančného kontrolóra, určuje predseda správnej rady v súlade s článkom 6 služobného poriadku. Na základe odporúčania finančného kontrolóra je možné rozhodnutím predsedu správnej rady zmluvy predĺžiť v súlade s článkom 6 služobného poriadku.
                  Článok 7
                  1.   Miesto finančného kontrolóra sa považuje za zodpovedajúce miestu vedúceho oddelenia v súlade s článkom 45 a dodatkom 1 služobného poriadku.
                  2.   Miesto pomocného finančného kontrolóra sa považuje za zodpovedajúce miestu prvého dôstojníka v súlade s článkom 45 a dodatkom 1 služobného poriadku.
                  Článok 8
                  1.   Pri nástupe finančného kontrolóra a pomocného finančného kontrolóra (-rov) určuje úvodnú mzdovú tarifu a prírastkový stupeň jednomyseľným rozhodnutím správna rada.
                  2.   V prípade finančného kontrolóra vypracováva všetky pravidelné správy a rozhodnutia ustanovené v kapitole 3 služobného poriadku predseda správnej rady, ktorému na tento účel v súvislosti s predchádzajúcimi služobnými obdobiami pomáhajú jeho predchodcovia.
                  3.   V prípade pomocného finančného kontrolóra (-rov), vypracováva všetky pravidelné správy a rozhodnutia ustanovené v kapitole 3 služobného poriadku finančný kontrolór, pričom tieto správy a rozhodnutia podliehajú potvrdeniu zo strany predsedu správnej rady.
                  Článok 9
                  1.   Pri nástupe zamestnancov, ktorí pracujú pre úrad finančného kontrolóra, určuje úvodnú mzdovú tarifu a prírastkový stupeň predseda správnej rady.
                  2.   V prípade zamestnancov, ktorí pracujú pre úrad finančného kontrolóra, a na základe odporúčania finančného kontrolóra vypracováva finančný kontrolór všetky pravidelné správy a rozhodnutia ustanovené v kapitole 3 služobného poriadku, ktoré potvrdí predseda správnej rady.
                  Článok 10
                  Po ukončení svojich funkčných období sa finančný kontrolór a pomocný finančný kontrolór (-ri) nesmú prijať na miesto v Europole, ktoré podlieha právomoci riaditeľa najmenej osemnásť mesiacov.
                  KAPITOLA 4
                  UKONČENIE SLUŽOBNÉHO POMERU
                  Článok 11
                  Služobný pomer finančného kontrolóra a pomocného finančného kontrolóra (-rov) sa ukončuje v súlade s kapitolou 10 služobného poriadku, pričom podlieha týmto osobitným ustanoveniam:

                              a)

                              akékoľvek rozhodnutie ukončiť služobný pomer finančného kontrolóra a pomocného finančného kontrolóra prijíma jednomyseľným rozhodnutím správna rada;

                              b)

                              rozhodnutie ukončiť služobný pomer finančného kontrolóra a pomocného finančného kontrolóra (-rov) z disciplinárnych dôvodov zohľadňuje osobitné ustanovenia o disciplinárnom konaní ustanovené v kapitole 5 tohto dodatku.

                        Článok 12
                  Služobný pomer zamestnancov, ktorí pracujú pre úrad finančného kontrolóra, sa ukončuje v súlade s kapitolou 10 služobného poriadku, pričom podlieha týmto osobitným ustanoveniam:

                              a)

                              akékoľvek rozhodnutie ukončiť služobný pomer zamestnancov, ktorí pracujú pre úrad finančného kontrolóra, prijíma predseda správnej rady, ktorý koná na základe odôvodneného odporúčania finančného kontrolóra;

                              b)

                              rozhodnutie ukončiť z disciplinárnych dôvodov služobný pomer zamestnancov, ktorí pracujú pre úrad finančného kontrolóra, zohľadňuje osobitné ustanovenia o disciplinárnom konaní ustanovené v kapitole 5 tohto dodatku.

                        KAPITOLA 5
                  DISCIPLINÁRNE KONANIE
                  Článok 13
                  Disciplinárne konanie proti finančnému kontrolórovi a pomocnému finančnému kontrolórovi (-rom) sa vykonáva v súlade s článkom 49 ods. 5 rozpočtových pravidiel a kapitolou 8 a dodatkom 7 služobného poriadku, pričom podlieha týmto osobitným ustanoveniam:

                              a)

                              disciplinárnu komisiu zriaďuje správna rada, ktorá pozostáva z predsedu správnej rady, ktorý je predsedom disciplinárnej komisie, a zástupcov troch členských štátov určených losovaním správnou radou; zástupcovia majú vyššiu alebo porovnateľnú hodnosť alebo úroveň služobného veku ako finančný kontrolór alebo pomocný finančný kontrolór (-ri); nesmú byť zároveň členmi správnej rady;

                              b)

                              zmena predsedníctva neovplyvňuje zloženie disciplinárnej komisie; vždy, keď sa z iných dôvodov uvoľnia miesta v komisii, zaplnia sa losovaním;

                              c)

                              disciplinárnej komisii pomáha tajomník, ktorým môže byť podľa potreby vedúci oddelenia právnych záležitostí;

                              d)

                              správna rada má právo na návrh predsedu správnej rady alebo jedného z jej ďalších členov vydávať jednomyseľným rozhodnutím písomné napomenutie alebo pokarhanie bez toho, aby sa o tom poradila s disciplinárnym výborom; finančný kontrolór alebo pomocný finančný kontrolór (-ri) sú o tom písomne informovaní a pred prijatím akýchkoľvek opatrení sa vypočuje ich stanovisko;

                              e)

                              iné disciplinárne opatrenia nariadi správna rada jednomyseľným rozhodnutím po ukončení disciplinárneho konania ustanoveného v tomto dodatku a dodatku 7 služobného poriadku; tento postup iniciuje predseda správnej rady po vypočutí finančného kontrolóra alebo pomocného finančného kontrolóra (-rov);

                              f)

                              právo pozastavenia ustanovené v článku 90 služobného poriadku a právo rozhodovať o žiadosti o odstránenie všetkých odkazov na disciplinárne opatrenia z osobného spisu ustanovené v článku 91 služobného poriadku vykonáva predseda správnej rady, ktorý sa radí s členmi správnej rady;

                              g)

                              správna rada predloží disciplinárnej komisii správu jasne uvádzajúcu skutočnosti, ktoré sú predmetom sťažnosti, a v prípade potreby okolnosti ich vzniku;

                              h)

                              na prvom zasadnutí disciplinárnej komisie poveria členovia jedného z ich počtu prípravou všeobecnej správy o danej záležitosti;

                              i)

                              odôvodnené stanovisko disciplinárnej komisie ustanovené v článku 15 dodatku 7 sa zašle finančnému kontrolórovi a správnej rade, ktorá do jedného mesiaca od prijatia stanoviska prijme jednomyseľné rozhodnutie po vypočutí finančného kontrolóra a pomocného finančného kontrolóra (-rov);

                              j)

                              ak sa objavia nové skutočnosti, ktoré budú podoprené relevantnými dôkazmi, správna rada môže obnoviť disciplinárne konanie z vlastnej iniciatívy alebo na žiadosť finančného kontrolóra alebo pomocného finančného kontrolóra (-rov).

                        Článok 14
                  Disciplinárne konanie proti zamestnancom, ktorí pracujú pre úrad finančného kontrolóra, sa vykonáva v súlade s kapitolou 8 a dodatkom 7 služobného poriadku, pričom podlieha týmto osobitným ustanoveniam:

                              a)

                              disciplinárnu komisiu zriaďuje správna rada, ktorá pozostáva z troch zástupcov členských štátov určených správnou radou losovaním; zástupcovia majú vyššiu alebo porovnateľnú hodnosť alebo úroveň služobného veku ako pracovníci, ktorí pracujú pre úrad finančného kontrolóra, a nie sú zároveň členmi správnej rady; vyberú jedného z ich počtu ako predsedu disciplinárnej komisie;

                              b)

                              zmena predsedníctva neovplyvňuje zloženie disciplinárnej komisie; vždy, keď sa z iných dôvodov uvoľnia miesta v komisii, zaplnia sa losovaním;

                              c)

                              disciplinárnej komisii pomáha tajomník, ktorým môže byť podľa potreby vedúci oddelenia právnych záležitostí;

                              d)

                              správna rada má právo z vlastnej iniciatívy alebo na návrh jedného z členov správnej rady vydávať písomné napomenutie alebo pokarhanie bez toho, aby sa o tom poradil s disciplinárnym výborom; zamestnanec, ktorý pracuje pre úrad finančného kontrolóra, je o tom písomne informovaný a pred prijatím akýchkoľvek opatrení je vypočuté jeho stanovisko;

                              e)

                              iné disciplinárne opatrenia nariaďuje predseda správnej rady po ukončení disciplinárneho konania ustanoveného v tomto dodatku a v dodatku 7 služobného poriadku; tento postup iniciuje predseda správnej rady po vypočutí zamestnanca, ktorý pracuje pre úrad finančného kontrolóra;

                              f)

                              právo pozastavenia ustanovené v článku 90 služobného poriadku a právo rozhodovať o žiadosti o odstránenie všetkých odkazov na disciplinárne opatrenia z osobného spisu ustanovené v článku 91 služobného poriadku vykonáva predseda správnej rady;

                              g)

                              predseda správnej rady predloží disciplinárnej komisii správu, jasne uvádzajúcu skutočnosti, ktoré sú predmetom sťažnosti, a v prípade potreby okolnosti ich vzniku;

                              h)

                              na prvom zasadnutí disciplinárnej komisie poveria členovia jedného z ich počtu prípravou všeobecnej správy o danej záležitosti;

                              i)

                              odôvodnené stanovisko disciplinárnej komisie ustanovené v článku 15 dodatku 7 sa zašle zamestnancovi, ktorý pracuje pre úrad finančného kontrolóra a predsedovi správnej rady, ktorý do jedného mesiaca po prijatí stanoviska prijme jednomyseľné rozhodnutie po vypočutí zamestnanca, ktorý pracuje pre úrad finančného kontrolóra;

                              j)

                              ak sa objavia nové skutočnosti, ktoré budú podoprené relevantnými dôkazmi, predseda správnej rady môže obnoviť disciplinárne konanie z vlastnej iniciatívy alebo na žiadosť dotknutého úradníka.

                        KAPITOLA 6
                  ZODPOVEDNOSŤ
                  Článok 15
                  1.   Pokiaľ ide o zodpovednosť finančného kontrolóra a pomocného finančného kontrolóra(-rov) podľa článku 49 ods. 5 a 6 rozpočtových pravidiel, finančný kontrolór a pomocný finančný kontrolór (-ri) poisťujú proti takýmto rizikám.
                  2.   Europol pokrýva s tým súvisiace poistné náklady.
                  KAPITOLA 7
                  ODVOLANIA
                  Článok 16
                  1.   Sťažnosti finančného kontrolóra, pomocného finančného kontrolóra alebo zamestnanca, ktorý pracuje pre úrad finančného kontrolóra podľa článku 92 ods. 2 služobného poriadku, sa podávajú orgánu, ktorý v danej záležitosti prijal konečné rozhodnutie, a zaoberá sa nimi tento orgán.
                  2.   Sťažnosti finančného kontrolóra, pomocného finančného kontrolóra alebo zamestnanca, ktorý pracuje pre úrad finančného kontrolóra podľa článku 93 služobného poriadku, sú právne prípustné, len ak orgán, ktorý v záležitosti prijal konečné rozhodnutie, dostal predtým sťažnosť podľa odseku 1, ktorá bola zamietnutá výslovným alebo konkludentným rozhodnutím. Dotknutá osoba však môže po podaní sťažnosti podľa odseku 1 bezodkladne podať odvolanie na Súdny dvor Európskych spoločenstiev za podmienok ustanovených v článku 93 ods. 4 služobného poriadku.
                  KAPITOLA 8
                  OSOBITNÉ USTANOVENIA TÝKAJÚCE SA FINANČNÉHO KONTROLÓRA A PRECHODNÉ USTANOVENIA
                  Článok 17
                  Ak finančný kontrolór nie je viac ako mesiac schopný vykonávať svoju funkciu, alebo sa miesto finančného kontrolóra uvoľní, vykonáva jeho funkciu pomocný finančný kontrolór. Správna rada na tento účel pri každom vymenovaní pomocného finančného kontrolóra určí poradie nahradenia.
                  Článok 18
                  Ak sa rozhodnutia týkajúce sa finančného kontrolóra, pomocného finančného kontrolóra (-rov) alebo zamestnancov, ktorí pracujú pre úrad finančného kontrolóra, prípadne dohody týkajúce sa osoby, ktorá pracuje na mieste finančného kontrolóra, pomocného finančného kontrolóra alebo zamestnanca, ktorý pracuje pre úrad finančného kontrolóra, prijali pred nadobudnutím účinnosti tohto dodatku, takéto rozhodnutia alebo dohody sa naďalej uplatňujú.“;

               6.

               Za dodatok 10 sa dopĺňa tento dodatok:

                  „DODATOK 11
                  Osobitné ustanovenia týkajúce sa tajomníka správnej rady a zamestnancov, ktorí pracujú pre sekretariát správnej rady
                  KAPITOLA 1
                  FUNKCIA A POVINNOSTI
                  Článok 1
                  1.   Správnej rade pomáha tajomník a ďalší zamestnanci, ktorí pracujú pre sekretariát správnej rady, aby mohla vykonávať svoje povinnosti.
                  2.   Pri vykonávaní svojich povinností a za ich plnenie sa tajomník správnej rady a zamestnanci, ktorí pracujú pre sekretariát správnej rady, zodpovedajú výlučne správnej rade. Môžu však vykonávať aj ďalšie povinnosti v záujme Europolu, ak to vopred povolí správna rada a ak tieto povinnosti spadajú do jej právomoci.
                  Článok 2
                  1.   Pokiaľ sa v tomto dodatku neustanovuje inak, v prípade, že služobný poriadok ustanovuje výkon právomoci zo strany riaditeľa Europolu nad zamestnancami Europolu a ich riadenie, akékoľvek takéto ustanovenie sa v súvislosti s tajomníkom správnej rady a zamestnancov, ktorí pracujú pre sekretariát správnej rady, považuje za odkaz na predsedu správnej rady.
                  2.   Akékoľvek rozhodnutie, ktoré v súlade s týmto dodatkom prijme správna rada alebo jej predseda a ktoré si vyžaduje výkon práva, formalizuje riaditeľ konajúci ako právny zástupca Europolu v súlade s článkom 29 ods. 5 dohovoru o Europole.
                  KAPITOLA 2
                  SPÔSOBILOSŤ A VÝBEROVÉ KONANIA
                  Článok 3
                  Miesta tajomníka správnej rady a ďalších zamestnancov, ktorí pracujú pre sekretariát správnej rady, sa neobmedzujú na zamestnancov prijatých z príslušných orgánov uvedených v článku 2 ods. 4 dohovoru o Europole.
                  Článok 4
                  Prijatie na miesto tajomníka správnej rady sa vykonáva v súlade s kapitolou 3 a dodatkom 2 služobného poriadku, pričom podlieha týmto osobitným ustanoveniam:

                              a)

                              predseda správnej rady ustanovuje výberovú komisiu, ktorá pozostáva zo zástupcov troch členských štátov, vrátane predsedníctva, ďalších určí losovaním správna rada; títo traja členovia si zvolia jedného z ich počtu ako predsedu výberovej komisie;

                              b)

                              oznámenie o výberovom konaní vypracuje správna rada;

                              c)

                              vedúci oddelenia ľudských zdrojov vystupuje ako tajomník výberovej komisie a v prípade potreby poskytuje administratívnu podporu; nemá vo výberovom konaní hlasovacie právo, ani jeho výsledok žiadnym spôsobom neovplyvňuje;

                              d)

                              ak sa uskutoční test (-y), pripravujú ho výlučne členovia výberovej komisie, ktorí sa môžu rozhodnúť, že písomný test (-y) nie je potrebný; všetci kandidáti, ktorí prejdú predbežným výberom, majú pohovor s výberovou komisiou;

                              e)

                              zoznam úspešných kandidátov zoradených podľa spôsobilosti, ktorý vypracuje výberová komisia, sa postúpi predsedovi správnej rady;

                              f)

                              správna rada vyberá úspešných kandidátov väčšinovým rozhodnutím.

                        Článok 5
                  Prijímanie zamestnancov, ktorí pracujú pre sekretariát správnej rady sa vykonáva v súlade s kapitolou 3 a dodatkom 2 služobného poriadku, pričom podlieha týmto osobitným ustanoveniam:

                              a)

                              pre miesto prvého dôstojníka zostavuje predseda správnej rady výberovú komisiu, ktorá pozostáva z tajomníka správnej rady a dvoch zástupcov členských štátov, vrátane predsedníctva, ďalšieho určí losovaním správna rada, pričom jeden z nich vystupuje ako predseda výberovej komisie, a vedúceho oddelenia ľudských zdrojov, ktorý vystupuje ako tajomník výberovej komisie; tajomník výberovej komisie nemá vo výberovom konaní hlasovacie právo, ani jeho výsledok žiadnym spôsobom neovplyvňuje;

                              b)

                              pre akékoľvek miesto nižšie, ako je pozícia prvého dôstojníka, predseda správnej rady zostavuje výberovú komisiu, ktorá pozostáva z tajomníka správnej rady, ktorý vystupuje ako predseda výberovej komisie, a z vedúceho oddelenia ľudských zdrojov, ktorý vystupuje ako tajomník výberovej komisie; tajomník výberovej komisie nemá vo výberovom konaní hlasovacie právo, ani jeho výsledok žiadnym spôsobom neovplyvňuje; okrem toho predsedníctvo môže, ak si to želá, určiť zástupcu, ktorý bude plniť funkciu člena výberovej komisie;

                              c)

                              oznámenie o výberovom konaní vypracuje správna rada;

                              d)

                              test (-y) pripravujú výlučne členovia výberovej komisie, ktorí uskutočnia pohovory so všetkými kandidátmi, ktorí prešli predbežným výberom;

                              e)

                              zoznam úspešných kandidátov zoradených podľa spôsobilosti, ktorý vypracuje výberová komisia, sa postúpi predsedovi správnej rady;

                              f)

                              predseda správnej rady vyberie úspešného kandidáta.

                        KAPITOLA 3
                  FUNKČNÉ OBDOBIE A PODMIENKY ZAMESTNÁVANIA
                  Článok 6
                  1.   Úvodné funkčné obdobie tajomníka správnej rady určuje správna rada v súlade s článkom 6 služobného poriadku. Správna rada môže zmluvu predĺžiť v súlade s článkom 6 služobného poriadku.
                  2.   Úvodné funkčné obdobie zamestnancov, ktorí pracujú pre sekretariát správnej rady, určuje predseda správnej rady v súlade s článkom 6 služobného poriadku. Na základe odporúčania tajomníka správnej rady je možné rozhodnutím predsedu správnej rady zmluvy predĺžiť v súlade s článkom 6 služobného poriadku.
                  Článok 7
                  Miesto tajomníka správnej rady sa považuje za zodpovedajúce miestu vedúceho oddelenia v súlade s článkom 45 a dodatkom 1 služobného poriadku.
                  Článok 8
                  1.   Pri nástupe tajomníka správnej rady určuje úvodnú mzdovú tarifu a prírastkový stupeň správna rada.
                  2.   V prípade tajomníka správnej rady vypracováva všetky pravidelné správy ustanovené v kapitole 3 služobného poriadku predseda správnej rady, ktorému na tento účel pomáha vedúci oddelenia ľudských zdrojov, ktorý tiež pripraví rozhodnutie správnej rady o pridelení dodatočných prírastkových stupňov po každých dvoch rokoch služby.
                  Článok 9
                  1.   Pri nástupe zamestnancov, ktorí pracujú pre sekretariát správnej rady, určuje úvodnú mzdovú tarifu a prírastkový stupeň predseda správnej rady na základe návrhu výberovej komisie.
                  2.   V prípade zamestnancov, ktorí pracujú pre sekretariát správnej rady, vypracováva všetky pravidelné správy ustanovené v kapitole 3 služobného poriadku na základe odporúčania tajomníka správnej rady predseda správnej rady, ktorý rozhoduje aj o pridelení dodatočných prírastkových stupňov po každých dvoch rokoch služby.
                  KAPITOLA 4
                  UKONČENIE SLUŽOBNÉHO POMERU
                  Článok 10
                  Služobný pomer tajomníka správnej rady sa ukončuje v súlade s kapitolou 10 služobného poriadku, pričom podlieha týmto osobitným ustanoveniam:

                              a)

                              akékoľvek rozhodnutie ukončiť služobný pomer tajomníka správnej rady prijíma správna rada;

                              b)

                              rozhodnutie ukončiť služobný pomer tajomníka správnej rady z disciplinárnych dôvodov zohľadňuje osobitné ustanovenia o disciplinárnom konaní ustanovené v kapitole 5 tohto dodatku.

                        Článok 11
                  Služobný pomer zamestnancov, ktorí pracujú pre sekretariát správnej rady, sa ukončuje v súlade s kapitolou 10 služobného poriadku, pričom podlieha týmto osobitným ustanoveniam:

                              a)

                              akékoľvek rozhodnutie ukončiť pracovný pomer zamestnancov sekretariátu správnej rady prijíma predseda správnej rady;

                              b)

                              rozhodnutie ukončiť z disciplinárnych dôvodov služobný pomer zamestnancov, ktorí pracujú pre sekretariát správnej rady, zohľadňuje osobitné ustanovenia o disciplinárnom konaní ustanovené v kapitole 5 tohto dodatku.

                        KAPITOLA 5
                  DISCIPLINÁRNE KONANIE
                  Článok 12
                  Disciplinárne konanie proti tajomníkovi správnej rady sa vykonáva v súlade s kapitolou 8 a dodatkom 7 služobného poriadku, pričom podlieha týmto osobitným ustanoveniam:

                              a)

                              disciplinárnu komisiu zriaďuje správna rada, ktorá pozostáva z predsedu správnej rady, ktorý je predsedom disciplinárnej komisie a zástupcov troch členských štátov určených losovaním správnou radou; zástupcovia majú vyššiu alebo porovnateľnú hodnosť alebo úroveň služobného veku ako tajomník správnej rady; nesmú byť zároveň členmi správnej rady;

                              b)

                              zmena predsedníctva neovplyvňuje zloženie disciplinárnej komisie; vždy, keď sa z iných dôvodov uvoľnia miesta v komisii, zaplnia sa losovaním;

                              c)

                              disciplinárnej komisii pomáha tajomník, ktorým môže byť podľa potreby vedúci oddelenia právnych záležitostí;

                              d)

                              správna rada má právo na návrh predsedu správnej rady alebo jedného z jej ďalších členov vydávať väčšinovým rozhodnutím písomné napomenutie alebo pokarhanie bez toho, aby sa o tom poradila s disciplinárnym výborom; tajomník správnej rady je o tom písomne informovaný a pred prijatím akýchkoľvek opatrení je vypočuté jeho stanovisko;

                              e)

                              iné disciplinárne opatrenia nariadi správna rada väčšinovým rozhodnutím po ukončení disciplinárneho konania ustanoveného v tomto dodatku a dodatku 7 služobného poriadku; tento postup iniciuje predseda správnej rady po vypočutí tajomníka správnej rady;

                              f)

                              právo pozastavenia ustanovené v článku 90 služobného poriadku a právo rozhodovať o žiadosti o odstránenie všetkých odkazov na disciplinárne opatrenia z osobného spisu ustanovené v článku 91 služobného poriadku vykonáva predseda správnej rady, ktorý sa radí s členmi správnej rady;

                              g)

                              správna rada predloží disciplinárnej komisii správu jasne uvádzajúcu skutočnosti, ktoré sú predmetom sťažnosti, a v prípade potreby okolnosti ich vzniku;

                              h)

                              na prvom zasadnutí disciplinárnej komisie poveria členovia jedného z ich počtu prípravou všeobecnej správy o danej záležitosti;

                              i)

                              odôvodnené stanovisko disciplinárnej komisie ustanovené v článku 15 dodatku 7 sa doručí tajomníkovi správnej rady a správnej rade, ktorá do jedného mesiaca po prijatí stanoviska prijme väčšinové rozhodnutie po vypočutí tajomníka správnej rady;

                              j)

                              ak sa objavia nové skutočnosti, ktoré budú podoprené relevantnými dôkazmi, správna rada môže obnoviť disciplinárne konanie z vlastnej iniciatívy alebo na žiadosť tajomníka správnej rady.

                        Článok 13
                  Disciplinárne konanie proti zamestnancom, ktorí pracujú pre sekretariát správnej rady, sa vykonáva v súlade s kapitolou 8 a dodatkom 7 služobného poriadku, pričom podlieha týmto osobitným ustanoveniam:

                              a)

                              disciplinárnu komisiu zriaďuje správna rada, ktorá pozostáva z troch zástupcov členských štátov určených správna radou losovaním; zástupcovia majú vyššiu alebo porovnateľnú hodnosť alebo úroveň služobného veku ako zamestnanec, ktorý pracuje pre správnu radu, a nie sú zároveň členmi správnej rady; dohodnú sa na jednom členovi z ich počtu, ktorý bude predsedom disciplinárnej komisie;

                              b)

                              zmena predsedníctva neovplyvňuje zloženie disciplinárnej komisie; vždy, keď sa z iných dôvodov uvoľnia miesta v komisii, zaplnia sa losovaním;

                              c)

                              disciplinárnej komisii pomáha tajomník, ktorým môže byť podľa potreby vedúci oddelenia právnych záležitostí;

                              d)

                              správna rada má právo z vlastnej iniciatívy alebo na návrh jedného z členov správnej rady vydávať písomné napomenutie alebo pokarhanie bez toho, aby sa o tom poradil s disciplinárnym výborom; zamestnanec, ktorý pracuje pre sekretariát správnej rady, je o tom písomne informovaný a pred prijatím akýchkoľvek opatrení je vypočuté jeho stanovisko;

                              e)

                              iné disciplinárne opatrenia nariaďuje predseda správnej rady po ukončení disciplinárneho konania ustanoveného v tomto dodatku a v dodatku 7 služobného poriadku; tento postup iniciuje predseda správnej rady po vypočutí zamestnanca, ktorý pracuje pre sekretariát správnej rady;

                              f)

                              právo pozastavenia ustanovené v článku 90 služobného poriadku a právo rozhodovať o žiadosti o odstránenie všetkých odkazov na disciplinárne opatrenia z osobného spisu ustanovené v článku 91 služobného poriadku vykonáva predseda správnej rady;

                              g)

                              predseda správnej rady predloží disciplinárnej komisii správu jasne uvádzajúcu skutočnosti, ktoré sú predmetom sťažnosti, a v prípade potreby okolnosti ich vzniku;

                              h)

                              na prvom zasadnutí disciplinárnej komisie poveria členovia jedného z ich počtu prípravou všeobecnej správy o danej záležitosti;

                              i)

                              odôvodnené stanovisko disciplinárnej komisie ustanovené v článku 15 dodatku 7 sa zašle zamestnancovi, ktorý pracuje pre sekretariát správnej rady a predsedovi správnej rady, ktorý do jedného mesiaca po prijatí stanoviska prijme väčšinové rozhodnutie po vypočutí dotknutého úradníka;

                              j)

                              ak sa objavia nové skutočnosti, ktoré budú podoprené relevantnými dôkazmi, predseda správnej rady môže obnoviť disciplinárne konanie z vlastnej iniciatívy alebo na žiadosť dotknutého úradníka.

                        KAPITOLA 6
                  ODVOLANIA
                  Článok 14
                  1.   Sťažnosti tajomníka správnej rady alebo zamestnanca, ktorý pracuje pre sekretariát správnej rady podľa článku 92 ods. 2 služobného poriadku, sa podávajú orgánu, ktorý v danej záležitosti prijal konečné rozhodnutie, a zaoberá sa nimi tento orgán.
                  2.   Sťažnosti tajomníka správnej rady alebo zamestnanca, ktorý pracuje pre sekretariát správnej rady podľa článku 93 služobného poriadku, sú právne prípustné, len ak orgán, ktorý v záležitosti prijal konečné rozhodnutie, dostal v minulosti sťažnosť podľa odseku 1, ktorá bola zamietnutá výslovným alebo konkludentným rozhodnutím. Dotknutá osoba však môže po podaní sťažnosti podľa odseku 1 bezodkladne podať odvolanie na Súdny dvor Európskych spoločenstiev za podmienok ustanovených v článku 93 ods. 4 služobného poriadku.
                  KAPITOLA 7
                  PRECHODNÉ USTANOVENIA
                  Článok 15
                  Ak sa rozhodnutia správnej rady alebo dohody osoby, ktorá pracuje na mieste tajomníka správnej rady, alebo zamestnanca, ktorý pracuje pre sekretariát správnej rady, prijali pred nadobudnutím účinnosti tohto dodatku, takéto rozhodnutia alebo dohody sa naďalej uplatňujú.“.

         Článok 2
   Toto rozhodnutie nadobúda účinnosť dňom nasledujúcim po jeho prijatí.
   Článok 3
   Toto rozhodnutie sa uverejní v Úradnom vestníku Európskej únie.

      V Bruseli 4. decembra 2006

            Za Radu

            predseda

         L. LUHTANEN

      (1)  Ú. v. ES C 316, 27.11.1995, s. 2. Dohovor naposledy zmenený a doplnený protokolom z 27. novembra 2003 (Ú. v .EÚ C 2, 6.1.2004, s. 1).

      (2)  Ú. v. EÚ C 71, 23.3.2006, s. 16.

      (3)  Stanovisko z 12. októbra 2006 (zatiaľ neuverejnené v Úradnom vestníku).

      (4)  Ú. v. ES C 26, 30.1.1999, s. 23. Akt naposledy zmenený a doplnený rozhodnutím 2006/519/ES (Ú. v. EÚ L 203, 26.7.2006, s. 10).


title: 2013/759/EÚ: Rozhodnutie Rady z  12. decembra 2013 o prechodných riadiacich opatreniach pre ERF od 1. januára 2014 do nadobudnutia platnosti 11. Európskeho rozvojového fondu

text:
               14.12.2013

               SK

               Úradný vestník Európskej únie

               L 335/48

         ROZHODNUTIE RADY
   z 12. decembra 2013
   o prechodných riadiacich opatreniach pre ERF od 1. januára 2014 do nadobudnutia platnosti 11. Európskeho rozvojového fondu
   (2013/759/EÚ)
   RADA EURÓPSKEJ ÚNIE,
   so zreteľom na Zmluvu o Európskej únii a Zmluvu o fungovaní Európskej únie,
   so zreteľom na Dohodu o partnerstve medzi členmi skupiny afrických, karibských a tichomorských štátov (ďalej len „AKT“) na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000,
   so zreteľom na rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu (ďalej len „rozhodnutie o pridružení zámoria“) (1),
   so zreteľom na vnútornú dohodu medzi zástupcami vlád členských štátov, ktorí sa zišli na zasadnutí Rady o financovaní pomoci Spoločenstva na základe viacročného finančného rámca na obdobie rokov 2008 – 2013 v súlade s dohodou o partnerstve AKT – ES a o poskytnutí finančnej pomoci zámorským krajinám a územiam, na ktoré sa vzťahuje časť štyri Zmluvy o ES (2) (ďalej len „vnútorná dohoda o 10. ERF“), a najmä na jej článok 1 ods. 5,
   so zreteľom na návrh Európskej komisie,
   keďže:

               (1)

               Podľa článku 1 ods. 5 vnútornej dohody o 10. ERF sa po 31. decembri 2013 nebudú finančné prostriedky 10. ERF ďalej prideľovať, pokiaľ Rada nerozhodne jednomyseľne inak na základe návrhu Komisie.

               (2)

               V článku 5 prílohy Ib (viacročný rámec na obdobie rokov 2008 – 2013) k dohode o partnerstve AKT – ES sa stanovuje, že finančné prostriedky 10. ERF, s výnimkou súm pridelených na financovanie investičného nástroja okrem úrokových dotácií s tým spojených, by sa mali po 31. decembri 2013 prestať prideľovať, pokiaľ Rada nerozhodne jednomyseľne inak na základe návrhu Komisie.

               (3)

               V článku 1 ods. 2 prílohy IIAa k rozhodnutiu o pridružení zámoria sa stanovuje, že finančné prostriedky 10. ERF sa po 31. decembri 2013 neprideľujú, pokiaľ Rada nerozhodne jednomyseľne inak na základe návrhu Komisie.

               (4)

               V článku 13 ods. 3 vnútornej dohody o 10. ERF sa stanovuje, že dohoda sa uzatvára na rovnaké obdobie ako viacročný finančný rámec dohody o partnerstve AKT – EÚ a má ostať platná tak dlho, ako je to potrebné pre úplné uskutočnenie všetkých operácií financovaných v rámci dohody o partnerstve AKT – EÚ a rozhodnutia o pridružení zámoria a uvedeného viacročného finančného rámca.

               (5)

               Organizácia a fungovanie Európskej služby pre vonkajšiu činnosť sú opísané v rozhodnutí Rady 2010/427/EÚ (3).

               (6)

               Je možné, že 11. ERF nadobudne účinnosť až po 1. januári 2014. Je preto vhodné navrhnúť prechodné opatrenia (ďalej len „preklenovací nástroj“), ktoré by mali byť financované zo zostatkov a finančných prostriedkov uvoľnených v rámci 10. a predchádzajúcich ERF, na zabezpečenie dostupnosti finančných prostriedkov na spoluprácu s krajinami AKT a so zámorskými krajinami a územiami, ako aj na podporu výdavkov, a to medzi januárom 2014 a dátumom nadobudnutia platnosti vnútornej dohody o 11. ERF,

         PRIJALA TOTO ROZHODNUTIE:
   Článok 1
   Prechodné opatrenia vo forme akčných programov, individuálnych opatrení, osobitných opatrení pre partnerov AKT, rozhodnutí o financovaní na podporu ZKÚ a osobitných akčných programov na podporu výdavkov sa až do nadobudnutia platnosti vnútornej dohody o 11. ERF financujú z preklenovacieho nástroja zloženého z dostupných zostatkov z predchádzajúcich ERF a finančných prostriedkov uvoľnených z projektov alebo programov v rámci týchto ERF. Uvedený preklenovací nástroj sa môže vzťahovať aj na granty na financovanie úrokových dotácií a technickej pomoci súvisiacej s projektmi poskytnutej Európskej investičnej banke, ako sa stanovuje v článkoch 1, 2 a 4 prílohy II k dohode o partnerstve AKT – EÚ a v rozhodnutí o pridružení zámoria. Uvedené prechodné opatrenia sa zameriavajú na uľahčenie realizácie programových dokumentov a na plnenie požiadaviek na pomoc pri mimoriadnych udalostiach.
   Finančné prostriedky pridelené v rámci tohto preklenovacieho nástroja sa vyúčtujú v rámci 11. ERF. Zodpovedajúcim spôsobom sa znížia pomerné časti príspevkov členských štátov stanovené v článku 1 ods. 2 písm. a) vnútorných dohôd o 8., 9. a 10. ERF po nadobudnutí účinnosti vnútornej dohody o 11. ERF.
   Článok 2
   Pre vykonávanie preklenovacieho nástroja sa naďalej uplatňuje nariadenie Rady (ES) č. 617/2007 (4) a nariadenie Rady (ES) č. 215/2008 (5).
   Článok 3
   Toto rozhodnutie sa uplatňuje v súlade s rozhodnutím 2010/427/EÚ.
   Článok 4
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 1. januára 2014 do nadobudnutia platnosti vnútornej dohody o 11. ERF.

      V Bruseli 12. decembra 2013

            Za Radu

            predsedníčka

         C. ASHTON

      (1)  Ú. v. ES L 314, 30.11.2001, s. 1.

      (2)  Ú. v. EÚ L 247, 9.9.2006, s. 32.

      (3)  Rozhodnutie Rady 2010/427/EÚ z 26. júla 2010 o organizácii a fungovaní Európskej služby pre vonkajšiu činnosť (Ú. v. EÚ L 201, 3.8.2010, s. 30).

      (4)  Nariadenie Rady (ES) č. 617/2007 zo 14. mája 2007 o vykonávaní 10. Európskeho rozvojového fondu v rámci Dohody o partnerstve medzi AKT – ES (Ú. v. EÚ L 152, 13.6.2007, s. 1).

      (5)  Nariadenie Rady (ES) č. 215/2008 z 18. februára 2008 o rozpočtových pravidlách, ktoré sa vzťahujú na 10. Európsky rozvojový fond (Ú. v. EÚ L 78, 19.3.2008, s. 1).


title: Rozhodnutie Rady (EÚ) 2015/105 zo 14. apríla 2014 o podpise v mene Únie a predbežnom vykonávaní Protokolu k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Azerbajdžanskou republikou na strane druhej o Rámcovej dohode medzi Európskou úniou a Azerbajdžanskou republikou o všeobecných zásadách účasti Azerbajdžanskej republiky na programoch Únie

text:
               24.1.2015

               SK

               Úradný vestník Európskej únie

               L 19/2

         ROZHODNUTIE RADY (EÚ) 2015/105
   zo 14. apríla 2014
   o podpise v mene Únie a predbežnom vykonávaní Protokolu k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Azerbajdžanskou republikou na strane druhej o Rámcovej dohode medzi Európskou úniou a Azerbajdžanskou republikou o všeobecných zásadách účasti Azerbajdžanskej republiky na programoch Únie
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 212 v spojení s jej článkom 218 ods. 5,
   so zreteľom na návrh Európskej komisie,
   keďže:

               (1)

               Rada 18. júna 2007 poverila Komisiu, aby rokovala o Protokole k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Azerbajdžanskou republikou na strane druhej (1) o Rámcovej dohode medzi Európskou úniou a Azerbajdžanskou republikou o všeobecných zásadách účasti Azerbajdžanskej republiky na programoch Únie (ďalej len „protokol“).

               (2)

               Tieto rokovania sa uzavreli.

               (3)

               Cieľom protokolu je stanoviť finančné a technické pravidlá, ktoré umožnia Azerbajdžanskej republike zúčastniť sa na určitých programoch Únie. Horizontálny rámec, ktorý sa ustanovuje protokolom, predstavuje opatrenie zamerané na hospodársku, finančnú a technickú spoluprácu, ktorá umožňuje prístup k pomoci poskytovanej Úniou na základe programov, a to predovšetkým finančnej pomoci. Tento rámec sa vzťahuje len na tie programy, v súvislosti s ktorými príslušné základné právne akty stanovujú možnosť Azerbajdžanskej republiky zúčastniť sa. Podpis a predbežné vykonávanie protokolu preto neznamená vykonávanie právomocí v rámci rôznych sektorálnych politík, ktoré sa sledujú týmito programami; tieto právomoci sa vykonávajú pri zriaďovaní programov.

               (4)

               Protokol by sa mal podpísať v mene Únie a mal by sa predbežne vykonávať do ukončenia postupov potrebných na jeho uzavretie,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Protokolu k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Azerbajdžanskou republikou na strane druhej o Rámcovej dohode medzi Európskou úniou a Azerbajdžanskou republikou o všeobecných zásadách účasti Azerbajdžanskej republiky na programoch Únie (ďalej len „protokol“) s výhradou uzavretia uvedeného protokolu.
   Text protokolu je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie.
   Článok 3
   Protokol sa predbežne vykonáva od dátumu jeho podpisu (2) do ukončenia postupov potrebných na jeho uzavretie.
   Článok 4
   Toto rozhodnutie nadobúda účinnosť dňom jeho prijatia.

      V Luxemburgu 14. apríla 2014

            Za Radu

            predsedníčka

         C. ASHTON

      (1)  Ú. v. ES L 246, 17.9.1999, s. 3.

      (2)  Dátum podpísania protokolu uverejní Generálny sekretariát Rady v Úradnom vestníku Európskej únie.


title: Rozhodnutie Rady (EÚ) 2016/1742 z 20. septembra 2016 o uzavretí v mene Európskej únie Dohody medzi Európskou úniou a Tongským kráľovstvom o zrušení vízovej povinnosti pri krátkodobých pobytoch

text:
               30.9.2016

               SK

               Úradný vestník Európskej únie

               L 264/23

         ROZHODNUTIE RADY (EÚ) 2016/1742
   z 20. septembra 2016
   o uzavretí v mene Európskej únie Dohody medzi Európskou úniou a Tongským kráľovstvom o zrušení vízovej povinnosti pri krátkodobých pobytoch
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s jej článkom 218 ods. 6 druhým pododsekom písm. a) bodom v),
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               Komisia dojednala v mene Európskej únie Dohodu s Tongským kráľovstvom o zrušení vízovej povinnosti pri krátkodobých pobytoch (ďalej len „dohoda“).

               (2)

               V súlade s rozhodnutím Rady (EÚ) 2015/2226 (2) bola dohoda podpísaná a predbežne sa vykonáva od 21. novembra 2015.

               (3)

               Touto dohodou sa zriaďuje Spoločný výbor odborníkov pre správu dohody. V tomto spoločnom výbore má Úniu zastupovať Komisia, ktorej by mali pomáhať zástupcovia členských štátov.

               (4)

               Toto rozhodnutie predstavuje vývoj ustanovení schengenského acquis, na ktorom sa Spojené kráľovstvo nezúčastňuje v súlade s rozhodnutím Rady 2000/365/ES (3), Spojené kráľovstvo sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (5)

               Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES (4), Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (6)

               Dohoda by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Tongským kráľovstvom o zrušení vízovej povinnosti pri krátkodobých pobytoch.
   Článok 2
   Predseda Rady v mene Únie vykoná oznámenie podľa článku 8 ods. 1 dohody (5).
   Článok 3
   Komisia, ktorej pomáhajú zástupcovia členských štátov, zastupuje Úniu v spoločnom výbore odborníkov zriadenom podľa článku 6 dohody.
   Článok 4
   Toto rozhodnutie nadobúda účinnosť dňom jeho prijatia.

      V Bruseli 20. septembra 2016

            Za Radu

            predseda

         I. KORČOK

      (1)  Súhlas z 8. júna 2016 (zatiaľ neuverejnený v úradnom vestníku).

      (2)  Rozhodnutie Rady (EÚ) 2015/2226 z 26. októbra 2015 o podpise v mene Európskej únie a predbežnom vykonávaní Dohody medzi Európskou úniou a Tongským kráľovstvom o zrušení vízovej povinnosti pri krátkodobých pobytoch (Ú. v. EÚ L 317, 3.12.2015, s.1).

      (3)  Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

      (4)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

      (5)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: 2005/49/ES, Euratom: Rozhodnutie Rady z 18. januára 2005 o pravidlách upravujúcich činnosť výboru uvedeného v článku 3 ods. 3 prílohy I protokolu o Štatúte Súdneho dvora

text:
               25.1.2005

               SK

               Úradný vestník Európskej únie

               L 21/13

      ROZHODNUTIE RADY

   z 18. januára 2005
   o pravidlách upravujúcich činnosť výboru uvedeného v článku 3 ods. 3 prílohy I protokolu o Štatúte Súdneho dvora
   (2005/49/ES, Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na Zmluvu o založení Európskeho spoločenstva pre atómovú energiu,
   so zreteľom na protokol o Štatúte Súdneho dvora, zmenený a doplnený rozhodnutím Rady 2004/752/ES, Euratom z 2. novembra 2004, ktorým sa zriaďuje Súd pre verejnú službu Európskej únie (1), a najmä na jeho prílohu I článok 3 ods. 3,
   so zreteľom na odporúčanie predsedu Súdneho dvora z 2. decembra 2004,
   keďže:

               (1)

               Článok 3 ods. 3 prílohy I protokolu o Štatúte Súdneho dvora ustanovuje vytvorenie výboru pozostávajúceho zo siedmich osôb vybratých spomedzi bývalých členov Súdneho dvora a Súdu prvého stupňa a právnikov, ktorí sú uznávanými odborníkmi v oblasti práva.

               (2)

               Na základe vyššie uvedeného odseku 3 o pravidlách činnosti tohoto výboru rozhodne Rada kvalifikovanou väčšinou na základe odporúčania predsedu Súdneho dvora. Toto ustanovenie by sa malo uplatňovať,

         ROZHODLA:
   Článok 1
   Pravidlá upravujúce činnosť výboru uvedené v článku 3 ods. 3 prílohy I protokolu o Štatúte Súdneho dvora sú uvedené v prílohe k tomuto rozhodnutiu.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 18. januára 2005

            Za Radu

            predseda

         J.-C. JUNCKER

      (1)  Ú. v. EÚ L 333, 9.11.2004, s. 7.

      PRÍLOHA
      Pravidlá upravujúce činnosť výboru uvedeného v článku 3 ods. 3 prílohy I protokolu o Štatúte Súdneho dvora

                  1.

                  Výbor pozostáva zo siedmich osôb vybratých spomedzi bývalých členov Súdneho dvora a Súdu prvého stupňa a právnikov, ktorí sú uznávanými odborníkmi.

                  2.

                  Tieto osoby sa vymenúvajú na obdobie štyroch rokov. Po ukončení tohoto obdobia ich možno opätovne vymenovať.

                  3.

                  Predsedu výboru vymenúva Rada spomedzi členov tohto výboru.

                  4.

                  Generálny sekretariát Rady plní úlohy sekretariátu výboru. Poskytuje nevyhnutnú administratívnu podporu výboru pri plnení jeho funkcie vrátane prekladu dokumentov.

                  5.

                  Zasadnutie výboru je uznášaniaschopné, ak je prítomných najmenej päť jeho členov.
                  Výbor rozhoduje jednoduchou väčšinou. V prípade rovnosti hlasov má rozhodujúci hlas predseda.

                  6.

                  Členovia výboru, ktorí sa v súvislosti s výkonom svojich úloh musia dostaviť na miesto, ktoré je mimo ich bydliska, majú nárok na náhradu výdavkov a na príspevok za podmienok uvedených v článku 6 nariadenia Rady č. 422/67/EHS, č. 5/67/Euratom z 25. júla 1967, ktorým sa určujú platové pomery predsedu a členov Komisie a predsedu, sudcov, generálnych advokátov a tajomníka Súdneho dvora, ako aj predsedu, členov a tajomníka Súdu prvého stupňa (1).
                  Výdavky s tým súvisiace znáša Rada.

         (1)  Ú. v. ES 187, 8.8.1967, s. 1. Nariadenie naposledy zmenené a doplnené nariadením (ES, Euratom) č. 1292/2004 (Ú. v. EÚ L 243, 15.7.2004, s. 23).


title: Rozhodnutie Rady 2013/659/SZBP z  15. novembra 2013 , ktorým sa mení rozhodnutie 2010/231/SZBP o reštriktívnych opatreniach voči Somálsku

text:
               16.11.2013

               SK

               Úradný vestník Európskej únie

               L 306/15

         ROZHODNUTIE RADY 2013/659/SZBP
   z 15. novembra 2013,
   ktorým sa mení rozhodnutie 2010/231/SZBP o reštriktívnych opatreniach voči Somálsku
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže

               (1)

               Rada 26. apríla 2010 prijala rozhodnutie 2010/231/SZBP (1) o reštriktívnych opatreniach voči Somálsku a o zrušení spoločnej pozície 2009/138/SZBP.

               (2)

               Bezpečnostná rada Organizácie Spojených národov prijala 24. júla 2013 rezolúciu č. 2111 (2013), čím sa zmenilo embargo na zbrane stanovené v odseku 5 rezolúcie č. 733 (1992) a ďalej upresnené v odsekoch 1 a 2 rezolúcie č. 1425 (2002), odseku 12 rezolúcie č. 1846 (2008), odseku 11 rezolúcie č. 1851 (2008) a v odsekoch 33 až 38 rezolúcie č. 2093 (2013).

               (3)

               Rozhodnutie 2010/231/SZBP by sa malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Rozhodnutie 2010/231/SZBP sa mení takto:

               1.

               Článok 1 odsek 3 sa nahrádza takto:
               „3.   Odseky 1 a 2 sa nevzťahujú na:

                           a)

                           dodávky, predaj alebo presun zbraní a súvisiaceho materiálu všetkých typov a priame alebo nepriame poskytovanie technického poradenstva, finančnej a inej pomoci a odbornej prípravy súvisiacej s vojenskými činnosťami, ktoré sú určené výhradne na podporu personálu Organizácie Spojených národov alebo na využitie zo strany tohto personálu, ako aj misie Organizácie Spojených národov pre pomoc v Somálsku (UNSOM);

                           b)

                           dodávky, predaj alebo presun zbraní a súvisiaceho materiálu všetkých typov a priame alebo nepriame poskytovanie technického poradenstva, finančnej a inej pomoci a odbornej prípravy súvisiacej s vojenskými činnosťami, ktoré sú určené výhradne na podporu personálu misie Africkej únie v Somálsku (AMISOM) alebo na využitie zo strany tohto personálu;

                           c)

                           dodávky, predaj alebo presun zbraní a súvisiaceho materiálu všetkých typov a priame alebo nepriame poskytovanie technického poradenstva, finančnej a inej pomoci určenej výhradne na podporu strategických partnerov AMISOM-u alebo na využitie zo strany týchto partnerov, ktorí pôsobia výhradne v rámci strategickej koncepcie Africkej únie z 5. januára 2012 (alebo nasledujúcich strategických koncepcií AÚ), a to v spolupráci a koordinovane s AMISOM-om;

                           d)

                           dodávky, predaj alebo presun zbraní a súvisiaceho materiálu všetkých typov a priame alebo nepriame poskytovanie technického poradenstva, finančnej a inej pomoci a odbornej prípravy súvisiacej s vojenskými činnosťami, ktoré sú určené výhradne na podporu výcvikovej misie Európskej únie (EUTM) v Somálsku alebo na využitie zo strany tejto misie;

                           e)

                           dodávky, predaj alebo presun zbraní a súvisiaceho materiálu všetkých typov a priame alebo nepriame poskytovanie technického poradenstva, finančnej a inej pomoci určených výhradne na využitie zo strany členských štátov alebo medzinárodných, regionálnych a subregionálnych organizácií, ktoré prijímajú opatrenia na potláčanie pirátstva a ozbrojených lúpeží na somálskom pobreží, na žiadosť federálnej vlády Somálska, ktorú oznámila Generálnemu sekretariátu, a to za predpokladu, že prijaté opatrenia sú v súlade s uplatniteľným medzinárodným humanitárnym právom a medzinárodným právom v oblasti ľudských práv;

                           f)

                           dodávky, predaj alebo presun zbraní a súvisiaceho materiálu všetkých typov a priame alebo nepriame poskytovanie technického poradenstva, finančnej a inej pomoci a odbornej prípravy súvisiacej s vojenskými činnosťami, ktoré sú určené výhradne na rozvoj bezpečnostných síl federálnej vlády Somálska a na zaručenie bezpečnosti somálskeho obyvateľstva, s výnimkou dodávok položiek uvedených v prílohe II, ak sa vykonalo oznámenie sankčnému výboru v súlade s odsekmi 14 a 15 rezolúcie BR OSN č. 2111 (2013) aspoň päť dní vopred, a vo vhodných prípadoch v súlade s ustanoveniami odseku 4 tohto článku;

                           g)

                           dodávky, predaj alebo presun zbraní a súvisiaceho materiálu všetkých typov uvedených v prílohe II, ktoré v konkrétnych prípadoch vopred schválil sankčný výbor, federálnej vláde Somálska;

                           h)

                           dodávky, predaj alebo presun ochranného oblečenia vrátane nepriestrelných viest a vojenských heliem, ktoré do Somálska dočasne vyváža personál Organizácie Spojených národov, zástupcovia médií a humanitárni a rozvojoví pracovníci a sprievodný personál, a to výlučne na osobnú potrebu;

                           i)

                           dodávky, predaj alebo presun nesmrtiaceho vojenského vybavenia určeného výhradne na humanitárne alebo ochranné použitie, ktorý dodávajúci štát, medzinárodná, regionálna alebo subregionálna organizácia oznámil(-a) sankčnému výboru aspoň päť dní vopred, a to výlučne informatívne;

                           j)

                           dodávky, predaj alebo presun zbraní a súvisiaceho materiálu všetkých typov a priame alebo nepriame poskytovanie technického poradenstva, finančnej a inej pomoci a odbornej prípravy súvisiacej s vojenskými činnosťami zo strany členských štátov alebo medzinárodných, regionálnych a subregionálnych organizácií, ktoré sú určené výhradne na účely poskytovania pomoci pri budovaní inštitúcií somálskeho bezpečnostného sektora, v prípade, že sankčný výbor nevydal negatívne rozhodnutie do piatich pracovných dní od doručenia oznámenia o takejto pomoci zo strany dodávajúceho členského štátu alebo medzinárodnej, regionálnej a subregionálnej organizácie.“

               2.

               Názov prílohy II sa nahrádza takto:
               „Zoznam položiek uvedených v článku 1 ods. 3 písm. f) a g)“.

         Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 15. novembra 2013

            Za Radu

            predseda

         R. ŠADŽIUS

      (1)  Ú. v. EÚ L 105, 27.4.2010, s. 17.


title: 2010/795/EÚ: Rozhodnutie Rady zo 14. decembra 2010 , ktorým sa mení a dopĺňa jej rokovací poriadok

text:
               22.12.2010

               SK

               Úradný vestník Európskej únie

               L 338/47

         ROZHODNUTIE RADY
   zo 14. decembra 2010,
   ktorým sa mení a dopĺňa jej rokovací poriadok
   (2010/795/EÚ)
   RADA EURÓPSKEJ ÚNIE,
   so zreteľom na Zmluvu o Európskej únii,
   so zreteľom na Zmluvu o fungovaní Európskej únie, a najmä na jej článok 240 ods. 3,
   so zreteľom na článok 2 ods. 2 prílohy III k rokovaciemu poriadku Rady (1),
   keďže:

               (1)

               Článok 11 odsek 3 štvrtý pododsek Protokolu (č. 36) o prechodných ustanoveniach pripojeného k zmluvám ustanovuje, že do 31. októbra 2014 platí, že ak člen Rady pri prijímaní aktu kvalifikovanou väčšinou o to požiada, na základe číselných údajov o obyvateľstve, uvedených v článku 1 prílohy III k rokovaciemu poriadku Rady (ďalej len „rokovací poriadok“), sa overí, či členské štáty tvoriace kvalifikovanú väčšinu predstavujú aspoň 62 % celkového obyvateľstva Únie.

               (2)

               Článok 2 ods. 2 prílohy III k rokovaciemu poriadku ustanovuje, že Rada s účinnosťou od 1. januára každého roka upraví číselné údaje uvedené v článku 1 uvedenej prílohy v súlade s údajmi, ktoré má Štatisticky úrad Európskej únie k dispozícii k 30. septembru predchádzajúceho roka.

               (3)

               Rokovací poriadok na rok 2011 by sa preto mal upraviť,

         PRIJALA TOTO ROZHODNUTIE:
   Článok 1
   Článok 1 v prílohe III k rokovaciemu poriadku sa nahrádza takto:

      „Článok 1
      Na účely uplatňovania článku 16 ods. 5 Zmluvy o EÚ a článku 3 ods. 3 a 4 Protokolu (č. 36) o prechodných ustanoveniach je na obdobie od 1. januára 2011 do 31. decembra 2011 stanovený takýto celkový počet obyvateľov jednotlivých členských štátov:

                  Členský štát

                  Počet obyvateľov
                  (× 1 000)

                  Nemecko

                  81 802,3

                  Francúzsko

                  64 714,1

                  Spojené kráľovstvo

                  62 008,0

                  Taliansko

                  60 340,3

                  Španielsko

                  45 989,0

                  Poľsko

                  38 167,3

                  Rumunsko

                  21 462,2

                  Holandsko

                  16 575,0

                  Grécko

                  11 305,1

                  Belgicko

                  10 827,0

                  Portugalsko

                  10 637,7

                  Česká republika

                  10 506,8

                  Maďarsko

                  10 014,3

                  Švédsko

                  9 340,7

                  Rakúsko

                  8 375,3

                  Bulharsko

                  7 563,7

                  Dánsko

                  5 534,7

                  Slovensko

                  5 424,9

                  Fínsko

                  5 351,4

                  Írsko

                  4 467,9

                  Litva

                  3 329,0

                  Lotyšsko

                  2 248,4

                  Slovinsko

                  2 047,0

                  Estónsko

                  1 340,1

                  Cyprus

                  803,1

                  Luxembursko

                  502,1

                  Malta

                  413,0

                  Celkom

                  501 090,4

                  Prah (62 %)

                  310 676,1“

   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa od 1. januára 2011.

      V Bruseli 14. decembra 2010

            Za Radu

            predseda

         S. VANACKERE

      (1)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).


title: Rozhodnutie Rady (EÚ) 2015/798 z 11. mája 2015, ktorým sa poveruje Európska komisia rokovať v mene Európskej únie o zmenách Viedenského dohovoru o ochrane ozónovej vrstvy a Montrealského protokolu o látkach, ktoré poškodzujú ozónovú vrstvu

text:
               22.5.2015

               SK

               Úradný vestník Európskej únie

               L 127/19

         ROZHODNUTIE RADY (EÚ) 2015/798
   z 11. mája 2015,
   ktorým sa poveruje Európska komisia rokovať v mene Európskej únie o zmenách Viedenského dohovoru o ochrane ozónovej vrstvy a Montrealského protokolu o látkach, ktoré poškodzujú ozónovú vrstvu
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 192 ods. 1 a článok 218 ods. 3 a 4,
   so zreteľom na odporúčanie Európskej komisie,
   keďže Komisia by sa mala poveriť, aby v mene Únie rokovala o zmenách Viedenského dohovoru o ochrane ozónovej vrstvy (1) a Montrealského protokolu o látkach, ktoré poškodzujú ozónovú vrstvu (2),
   PRIJALA TOTO ROZHODNUTIE:
   Článok 1
   Komisia sa týmto poveruje rokovať v mene Únie, pokiaľ ide o otázky patriace do právomoci Únie v súvislosti s ktorými prijala Únia pravidlá, o zmenách Viedenského dohovoru o ochrane ozónovej vrstvy a Montrealského protokolu o látkach, ktoré poškodzujú ozónovú vrstvu, na konferencii zmluvných strán uvedeného dohovoru a na zasadnutiach zmluvných strán uvedeného protokolu v rokoch 2015 a 2016.
   Článok 2
   1.   Rokovania povedie Komisia po porade s osobitným výborom, ktorý určí Rada a v súlade so smernicami Rady na rokovania uvedenými v dodatku k tomuto rozhodnutiu.
   2.   Rada môže uvedené smernice na rokovania kedykoľvek zmeniť. Komisia preto oznamuje Rade výsledky rokovaní po každom rokovacom zasadnutí a v prípade potreby aj akékoľvek problémy, ktoré počas rokovaní nastanú.
   Článok 3
   Pokiaľ predmet zmien uvedených v článku 1 patrí do spoločnej právomoci Únie a členských štátov, Komisia a členské štáty by mali počas postupu rokovania úzko spolupracovať s cieľom zabezpečiť jednotnosť medzinárodného zastúpenia Únie a jej členských štátov.
   Článok 4
   Toto rozhodnutie je určené Komisii.

      V Bruseli 11. mája 2015

            Za Radu

            predseda

         J. DŪKLAVS

      (1)  Ú. v. ES L 297, 31.10.1988, s. 10.

      (2)  Ú. v. ES L 297, 31.10.1988, s. 21.


title: 2013/612/EÚ: Rozhodnutie Európskeho parlamentu zo 17. apríla 2013 o absolutóriu za plnenie rozpočtu Agentúry pre európsky GNSS za rozpočtový rok 2011

text:
               16.11.2013

               SK

               Úradný vestník Európskej únie

               L 308/312

      ROZHODNUTIE EURÓPSKEHO PARLAMENTU

   zo 17. apríla 2013
   o účtovnej závierke Eurojustu za rozpočtový rok 2011
   (2013/605/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Eurojustu za rozpočtový rok 2011,

               —

               so zreteľom na správu Dvora audítorov o overení ročnej účtovnej závierky Eurojustu za rozpočtový rok 2011 spolu s odpoveďami Eurojustu (1),

               —

               so zreteľom na odporúčanie Rady z 12. februára 2013 (05753/2013 – C7-0041/2013),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na rozhodnutie Rady 2002/187/SVV z 28. februára 2002, ktorým sa zriaďuje Eurojust s cieľom posilniť boj proti závažným trestným činom (4), a najmä na jeho článok 36,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 77 rokovacieho poriadku a prílohu VI k rokovaciemu poriadku,

               —

               so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A7-0072/2013),

               1.

               schvaľuje účtovnú závierku Eurojustu za rozpočtový rok 2011;

               2.

               poveruje svojho predsedu, aby postúpil toto rozhodnutie administratívnemu riaditeľovi Eurojustu, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 388, 15.12.2012, s. 180.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. ES L 63, 6.3.2002, s. 1.

      (5)  Ú. v. ES L 357, 31.12.2002, s. 72.


title: Rozhodnutie Európskeho parlamentu, Rady a Komisie (EÚ, Euratom) 2016/1201 z 13. júla 2016, ktorým sa vymenúvajú členovia dozorného výboru Európskeho úradu pre boj proti podvodom (OLAF)

text:
               23.7.2016

               SK

               Úradný vestník Európskej únie

               L 198/40

         ROZHODNUTIE EURÓPSKEHO PARLAMENTU, RADY A KOMISIE (EÚ, Euratom) 2016/1201
   z 13. júla 2016,
   ktorým sa vymenúvajú členovia dozorného výboru Európskeho úradu pre boj proti podvodom (OLAF)
   EURÓPSKY PARLAMENT, RADA A EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na Zmluvu o založení Európskeho spoločenstva pre atómovú energiu,
   so zreteľom na nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (1), a najmä na článok 15 ods. 2 tohto nariadenia.
   keďže:

               (1)

               V článku 15 ods. 2 nariadenia (EÚ, Euratom) č. 883/2013 sa stanovuje, že dozorný výbor Európskeho úradu pre boj proti podvodom (OLAF) pozostáva z piatich nezávislých členov so skúsenosťami vo vyšších justičných alebo vyšetrovacích funkciách, alebo v porovnateľných funkciách, ktoré súvisia s oblasťou pôsobenia úradu. Vymenúvajú sa na základe vzájomnej dohody Európskeho parlamentu, Rady a Komisie. Rozhodnutie o vymenovaní členov dozorného výboru obsahuje aj rezervný zoznam potenciálnych členov, ktorí majú nahradiť členov dozorného výboru na zvyšok funkčného obdobia v prípade odstúpenia, úmrtia alebo trvalej neschopnosti niektorého z týchto členov vykonávať svoju funkciu.

               (2)

               Podľa článku 15 ods. 3 trvá funkčné obdobie členov dozorného výboru päť rokov a je neobnoviteľné. Na udržanie odbornej spôsobilosti dozorného výboru sa striedavo nahrádzajú traja a dvaja členovia.

               (3)

               Podľa článku 21 ods. 2 sa funkčné obdobie dvoch členov dozorného výboru, ktorí sa určia žrebom, skončí odchylne od prvej vety článku 15 ods. 3 po uplynutí prvých 36 mesiacov ich funkčného obdobia. Preto sa funkčné obdobie dvoch členov vymenovaných s účinnosťou od 23. januára 2012 skončilo 22. januára 2015. V súlade s článkom 15 ods. 4 nariadenia (EÚ, Euratom) č. 883/2013 zostávajú títo členovia vo funkcii po uplynutí ich funkčného obdobia, kým sa neukončí proces vymenovania nových členov dozorného výboru. V záujme nahradenia uvedených dvoch členov by sa preto vymenovať noví členovia.

               (4)

               V nadväznosti na výberové konanie sú Európsky parlament, Rada a Komisia presvedčené, že osoby, ktoré majú byť vymenované za členov a potenciálnych členov dozorného výboru, spĺňajú požiadavky na nezávislosť a skúsenosti vo vyšších justičných alebo vyšetrovateľských funkciách alebo v porovnateľných funkciách, ktoré súvisia s oblasťou pôsobenia Európskeho úradu pre boj proti podvodom (OLAF), ako sa stanovuje v článku 15 ods. 2 nariadenia (EÚ, Euratom) č. 883/2013,

         ROZHODLI TAKTO:
   Článok 1
   1.   Za členov dozorného výboru Európskeho úradu pre boj proti podvodom (OLAF) sa odo dňa nadobudnutia účinnosti tohto nariadenia týmto vymenúvajú tieto osoby:

               —

               pani Colette DRINAN,

               —

               pani Grażyna Maria STRONIKOWSKA.

         2.   Za členov dozorného výboru Európskeho úradu pre boj proti podvodom (OLAF) sa od 23. januára 2017 týmto vymenúvajú tieto osoby:

               —

               pani Maria Helena Pereira Loureiro Correia FAZENDA,

               —

               pán Petr KLEMENT,

               —

               pán Jan MULDER.

         3.   V prípade, že niektorá z uvedených osôb odstúpi z dozorného úradu, zomrie alebo trvalo nebude schopná vykonávať svoju funkciu, na zvyšok funkčného obdobia sa bezodkladne nahradí prvou osobou uvedenou na tomto zozname, ktorá doteraz nenahradila člena dozorného výboru:

               —

               pán Rafael MUÑOZ LÓPEZ-CARMONA,

               —

               pani Anca JURMA,

               —

               pani Dobrinka MIHAYLOVA,

               —

               pán Gerhard JAROSCH,

               —

               pani Kalliopi THEOLOGITOU,

               —

               pán Antonio BALSAMO,

               —

               pán Angelo Maria QUAGLINI.

         Článok 2
   Pri vykonávaní svojich funkcií sa členovia dozorného výboru nesmú usilovať získať ani nesmú prijímať pokyny od žiadnej vlády alebo inštitúcie, orgánu, úradu či agentúry.
   Nesmú sa zaoberať záležitosťami, v ktorých majú priamy alebo nepriamy osobný záujem, najmä rodinné a finančné záujmy, ktoré by mohli ohroziť ich nezávislosť.
   Členovia dozorného výboru sú viazaní povinnosťou zachovávať služobné tajomstvo pri výkone svojich funkcií a zostanú touto povinnosťou viazaní aj po skončení svojho mandátu.
   Článok 3
   Členom dozorného výboru budú uhradené výdavky, ktoré môžu vzniknúť v súvislosti s vykonávaním ich povinností a za každý deň strávený vykonávaním týchto povinností dostanú dennú mzdu. Výšku tohto príspevku a postup úhrady určí Komisia.
   Článok 4
   Komisia informuje osoby uvedené v tomto rozhodnutí a bezodkladne informuje každú osobu, ktorá nahrádza člena dozorného výboru podľa článku 1 ods. 3.
   Článok 5
   Toto rozhodnutie nadobúda účinnosť 13. júla 2016.

      V Bruseli 13. júla 2016

            Za Európsky parlament

            predseda

         Martin SCHULZ

            Za Radu

            predseda

         Peter KAŽIMÍR

            Za Komisiu

            podpredsedníčka Komisie

         Kristalina GEORGIEVA

      (1)  Ú. v. EÚ L 248, 18.9.2013, s. 1.